Det er anslått at kopper tok livet av mellom 300 og 500 millioner mennesker i det 20. århundret. Så sent som i 1967 anslo Verdens helseorganisasjon at 15 millioner mennesker ble smittet, og to millioner døde. Etter en vellykket vaksinasjonskampanje, ble det siste utbrudd av sykdommen registrert i 1977 i Somalia, og sykdommen ble i 1980 erklært utryddet av Verdens helseorganisasjon. I etterkant ble alle eksemplarene av kopperviruset enten tilintetgjort eller sendt til et av to laboratorier i USA og Russland.